**ҚР Салық Кодексіне 01.01.2017ж. бастап жеке тұлғалардың мүлік және жер салықтары бойынша енгізілген өзгерістер мен толықтырулар туралы**

ШҚО бойынша мемлекеттік кірістер департаменті, тұрғындардың назарына, 01.01.2017жылдан бастап, ҚР «Салық және бюджетке төленетін басқа да міндетті төлемдер туралы» Кодексінің (ары қарай – Салық) 391 және 409 баптарына, өзгерістер енгізілгенің жеткізеді, оған сәйкес, жеке тұлғалардың мүлік және жер салықтарының есептелінуі салық органдарымен **есепті салық кезеңінен кейінгі жылдың** 1 шілдесінен кешіктірмей жүргізіледі. Сонымен қоса, салықтардың төленуі **есепті салық кезеңінен кейінгі жылдың** 1 қазанынан кешіктірілмей жүргізіледі.

Осылайша, көрсетілген салықтар салықтық кезең аяқталған соң есептеліп, төленеді, яғни, 2017жыл үшін салықтардың төленуі 2018 жылдың 1 қазанына дейін жүргізілетін болады, осыған байланысты, салықтық кезең ағымында меншік иелері өзгерген жағдайда салықтарды қайта есептеу қажеттігі болмайды.

Сондай-ақ, 01.01.2017ж. бастап мүлік салығынан (жер салығымен іспеттес) III топтағы мүгедектер босатылады.

Салық кодексінің 404 бабының 3 тармағына түзетулермен, бірлескен ортақ меншіктегі салық салу объектілері бойынша өздерінің арасындағы келісіммен осы салық салу объектісі меншік иелерінің бірі салық төлеуші бола алатыны анықталған. Бұл ретте 2016 жылғы 31 желтоқсаннан кейін меншік құқықтарын мемлекеттік тіркеу жүргізілген, бірлескен ортақ меншіктегі салық салу объектілері бойынша меншік иелері осындай объектіге меншік құқықтарын мемлекеттік тіркеуді жүзеге асыруға арналған өтінішінде көрсеткен, осы салық салу объектісі меншік иелерінің бірі салық төлеуші бола алады.

Салық кодексінің 661-1 бабы енгізілген, ол бойынша салық органдары жеке тұлғаларға салық органдарының жеке тұлғалардың мүлік салығы, жер салығы және көлік құралы салығы бойынша есептеген салық міндеттемелерінің сомаларын және (немесе) бар салықтық берешектің сомасы туралы мәліметтерді:

1) салық органдарының интернет-ресурстарына орналастыру;

2) коммуналдық қызметтерді берушілерге есептеу үшін қолданылатын құжаттарда көрсету;

3) салық төлеушінің электрондық поштасына жолдау;

4) салық төлеуші ұсынған ұялы телефондардың нөмірлеріне СМС-хабарламаларды жолдау арқылы ұсынады.

Осы мақсаттар үшін Салық кодексінің 13 бабы 2-1 тармағымен толықтырылған, оған сәйкес, 2017жылдың 1 қаңтарынан бастап, салық төлеуші өзінің телефон нөмірлері және электрондық поштасының мекенжайлары туралы мәліметтерді салық органына ұсынуға құқылы.

Салық кодексінің 607 бабының 2 тармағы 5-1) тармақшасымен толықтырылған, ол бойынша салық берешегі болуы туралы хабарламаның жаңа түрі белгіленген, жеке тұлғалардың мүлік салығы, жер салығы және көлік құралы салығы бойынша салық берешегі туралы - салық органы осы Кодекстің 622-бабына сәйкес салық төлеушінің мүлкі есебінен салық берешегінің сомаларын өндіріп алу туралы сот бұйрығын немесе талап қоюды шығару туралы өтінішпен сотқа жүгінген күнге дейін отыз жұмыс күнінен кешіктірмей жолдануға тиіс.

Салық кодексінің 608 бабының 1тармағы хабарламаларды жеткізу тәртібі және хабарламаларды табыс ету мерзімің анықтау бойынша нормалармен толықтырылған:

- мемлекеттік қызмет түрінде жеке тұлғалармен хабарламаны алу «Азаматтарға арналған үкімет» мемлекеттік корпорациясы арқылы жүзеге асады, бұл ретте есепті салық кезеңінде есептелген салықтардың сомасы туралы хабарламаны жеке тұлға есепті салық кезеңінен кейінгі жылдың 15 шілдесінен басталатын кезеңде алуға тиіс;

- почта арқылы хабарламасы бар тапсырыс хатпен жiберiлгенде, «Казпошта» АҚ қабылдағаны туралы белгі қойылған күннен бастап 10 жұмыс күнінен кешіктірмейтін мерзімде жеткізуге тиіс екені нақтыланған.

 **ШҚО МКД өндірістік емес төлемдер**

 **бөлімінің бас маманы А. Турлыбекова**